b"\n_START_ARTICLE_\nGimme More\n_START_SECTION_\nOzadje\n_START_PARAGRAPH_\nPesem\xc2\xa0\xc2\xbbGimme More\xc2\xab\xc2\xa0so napisali James Washington, Marcella\xc2\xa0\xc2\xbbMs. Lago\xc2\xab\xc2\xa0Araica, Nate\xc2\xa0\xc2\xbbDanja\xc2\xab\xc2\xa0Hills in Keri Hilson, produciral pa jo je Danja. Potem, ko je Keri Hilson sestavila glasbo, je pri\xc4\x8dela peti\xc2\xa0\xc2\xbbdaj mi, daj mi\xc2\xab\xc2\xa0(\xc2\xbbgive me, give me\xc2\xab; kasneje spremenjeno v\xc2\xa0\xc2\xbbgimme gimme\xc2\xab), kar je kasneje postalo refren pesmi. Britney Spears je pesem pri\xc4\x8dela snemati avgusta 2006 v Las Vegasu, Nevada, medtem ko je bila v sedmem mesecu nose\xc4\x8dnosti s svojim drugim sinom, Jaydenom Jamesom. Nato so nadaljevali s snemanjem v njeni hi\xc5\xa1i v Los Angelesu, Kalifornija, tri mesece po tem, ko je rodila. Danja je razlo\xc5\xbeil, da je pesem\xc2\xa0\xc2\xbbGimme More\xc2\xab\xc2\xa0govorila o\xc2\xa0\xc2\xbbdobrem po\xc4\x8dutju in proslavljanju \xc5\xbeenskosti\xc2\xab. Remix zanjo je posnela Ms. Lago v snemalnem studiju Chalice v Los Angelesu, Kalifornija. Spremljevalne vokale sta zapela Keri Hilson in Jim Beanz. Pesem\xc2\xa0\xc2\xbbGimme More\xc2\xab\xc2\xa0je kot glavni singl z albuma iz\xc5\xa1la na newyor\xc5\xa1ki radijski postaji Z100.\n_START_SECTION_\nSestava\n_START_PARAGRAPH_\nPesem\xc2\xa0\xc2\xbbGimme More\xc2\xab\xc2\xa0je dance-pop pesem hitrega tempa z elementi elektronske in funk glasbe. Po podatkih spletne strani Musicnotes.com, ki je v lasti podjetja Hal Leonard Corporation, je pesem napisana v f-molu, vokali Britney Spears pa se raztezajo od F#\xe2\x82\x83 do G#\xe2\x82\x85. Melodijo sestavljajo\xc2\xa0\xc2\xbbnizke elektronske kitice\xc2\xab\xc2\xa0ter ritem, ki ga je Bill Lamb s spletne strani About.com opisal kot\xc2\xa0\xc2\xbbpodobnega ritmu disko pesmi\xc2\xab. Nick Levine iz revije Digital Spy je vokale Britney Spears primerjal s tistimi iz singla\xc2\xa0\xc2\xbbI'm a Slave 4 U\xc2\xab\xc2\xa0(2001). Bill Lamb je vokale opisal kot\xc2\xa0\xc2\xbbjavkajo\xc4\x8de vokale z globokim dihanjem, ki poslu\xc5\xa1alca dra\xc5\xbeijo\xc2\xab, pesem samo pa je primerjal s pesmijo\xc2\xa0\xc2\xbbLove to Love You Baby\xc2\xab\xc2\xa0(1975) Donne Summer._NEWLINE_Pesem\xc2\xa0\xc2\xbbGimme More\xc2\xab\xc2\xa0sestavlja pogosta raba refrena. Pri\xc4\x8dne se z nekaj izgovornjenimi besedami, v katerih Britney Spears re\xc4\x8de:\xc2\xa0\xc2\xbbTo je Britney, prasica!\xc2\xab\xc2\xa0(\xc2\xbbIt's Britney, bitch!\xc2\xab). \xc4\x8ceprav se na za\xc4\x8detku zdi, da kontroverzno besedilo pesmi govori o plesu in seksu, je Britney Spears kasneje razkrila, da singl govori o zanimanju javnosti za njeno zasebno \xc5\xbeivljenje, kar opi\xc5\xa1e s kiticami:\xc2\xa0\xc2\xbbFotoaparati se ble\xc5\xa1\xc4\x8dijo med na\xc5\xa1im umazanim plesom / \xc5\xa0e naprej nas gledajo, nas gledajo\xc2\xab\xc2\xa0(\xc2\xbbCameras are flashin' while we're dirty dancin' / They keep watchin', keep watchin'\xc2\xab). V pesmi se v ozadju ve\xc4\x8dkrat ponavljajo besede\xc2\xa0\xc2\xbbdaj mi, daj mi\xc2\xab\xc2\xa0(\xc2\xbbgimme gimme\xc2\xab), nato pa \xc5\xa1e beseda\xc2\xa0\xc2\xbbve\xc4\x8d\xc2\xab\xc2\xa0(\xc2\xbbmore\xc2\xab). Malo po za\xc4\x8detku pesmi tudi Danja izgovori naslednje besede:\xc2\xa0\xc2\xbbStavim, da tega niste predvideli / Incredible Lago, legendarna gd\xc4\x8d. Britney Spears / in neustavljivi Danja\xc2\xab\xc2\xa0(\xc2\xbbBet you didn't see this one coming / The Incredible Lago, the legendary Ms. Britney Spears / and the unstoppable Danja\xc2\xab).\n_START_SECTION_\nSprejem kritikov\n_START_PARAGRAPH_\nPesem\xc2\xa0\xc2\xbbGimme More\xc2\xab\xc2\xa0je prejela me\xc5\xa1ane ocene s strani glasbenih kritikov. Dennis Lim iz revije Blender je pesem ozna\xc4\x8dil za vrhunec albuma, ki ga je opisal kot\xc2\xa0\xc2\xbbhipnotizirano pop pesem za ples ob drogu\xc2\xab. Alexis Petridis iz revije The Guardian je pesem ozna\xc4\x8dila za\xc2\xa0\xc2\xbbfuturisti\xc4\x8dno in vznemerljivo\xc2\xab. Nick Levine iz revije Digital Spy je napisal, da\xc2\xa0\xc2\xbbna nek na\xc4\x8din ob izogibanju svojemu zasebnemu kaosu lahko ustvari odli\xc4\x8dno pop pesem. [Danja] je k pesmi prispeva oster ritem in okusno uporabo bas kitare za privla\xc4\x8den ples v klubu\xc2\xab. Med ocenjevanjem kompilacije The Singles Collection je Evan Sawdey iz revije PopMatters je pesem\xc2\xa0\xc2\xbbGimme More\xc2\xab\xc2\xa0ozna\xc4\x8dil za\xc2\xa0\xc2\xbbnjeno najbolj\xc5\xa1o dance pesmi od singla 'Toxic'\xc2\xab. Kelefa Sanneh iz revije The New York Times je napisala, da je ta pesem vplivala na vzdu\xc5\xa1je vseh drugih pesmi na albumu Blackout, k \xc4\x8demur je dodal \xc5\xa1e, da so\xc2\xa0\xc2\xbbelektronski ritem in bas kitara enkratni, glas Britney Spears pa je tako drobcen [...] prika\xc5\xbee nam samo \xc5\xa1e eno izmed svojih verzij klubskih pesmi\xc2\xab. Novinar revije New Musical Express je vokale Britney Spears primerjal s\xc2\xa0\xc2\xbbkrikom na pomo\xc4\x8d zaradi zasvojenosti s seksom\xc2\xab._NEWLINE_Bill Lamb s spletne strani About.com je pesmi dodelil tri zvezdice in pol in komentiral:\xc2\xa0\xc2\xbbZdi se, da je Britneyjin stil petja, ki smo ga pred osmimi leti sli\xc5\xa1ali na pesmi '...Baby One More Time' \xc5\xa1e vedno tu, in kitica: 'To je Britney, prasica' ('It's Britney, bitch'), s katero oznani, da se je pesem pri\xc4\x8dela, je ena izmed zanjo najbolj zna\xc4\x8dilnih ognjenih fraz. \xc5\xbde zaradi uvoda samega si pesem zaslu\xc5\xbei pol zvezdice ve\xc4\x8d.\xc2\xab Roger Friedman iz Fox News je uvod pesmi ozna\xc4\x8dil za\xc2\xa0\xc2\xbbzabavnega in domi\xc5\xa1ljavega\xc2\xab. Eric R. Danton iz revije The Hartford Courant je napisal:\xc2\xa0\xc2\xbbKomedija se pri\xc4\x8dne takoj, ko zaigra vlogo tvojega pijanega prijatelja, ki te kli\xc4\x8de ob treh zjutraj in ti re\xc4\x8de: 'To je Britney, prasica' ('It's Britney, bitch').\xc2\xab Mike Schiller iz revije PopMatters je pesem ozna\xc4\x8dil za\xc2\xa0\xc2\xbbresni\xc4\x8dno nekaj vredno ... kar je na nek na\xc4\x8din sme\xc5\xa1no\xc2\xab\xc2\xa0in dodal, da je\xc2\xa0\xc2\xbbdodani zlog 've\xc4\x8d' ('more') v refrenu edini dodatek, ki je genetsko narejen za disko.\xc2\xab Nek drug novinar revije PopJustice je pesem\xc2\xa0\xc2\xbbGimme More\xc2\xab\xc2\xa0ozna\xc4\x8dil za deseto najbolj\xc5\xa1o pesem leta 2007. Novinar revije The StarPhoenix je pesem imenoval za drugo najbolj nalezljivo pesem leta. Kakorkoli \xc5\xbee, novinar revije Maxim je pesem ozna\xc4\x8dil za najslab\xc5\xa1o pesem leta.\n_START_SECTION_\nDose\xc5\xbeki na lestvicah\n_START_PARAGRAPH_\n22. septembra 2007 je pesem\xc2\xa0\xc2\xbbGimme More\xc2\xab\xc2\xa0debitirala na petinosemdesetem mestu lestvice Billboard Hot 100. 13. oktobra 2009 je na lestvici zasedla tretje mesto. Istega tedna je zasedla prvo mesto na lestvici Billboard Hot Digital Songs za 179.000 digitalno prodanih izvodov. Pesem je postala njen peti singl, ki se je uvrstil med prvih deset pesmi na tej lestvici ter najuspe\xc5\xa1nej\xc5\xa1i singl od pesmi\xc2\xa0\xc2\xbb...Baby One More Time\xc2\xab. Singl je nazadnje prejel platninasto certifikacijo s strani organizacije Recording Industry Association of America (RIAA) za 1.000.000 prodanih kopij. 15. decembra 2007 je pesem zasedla prvo mesto na lestvici Billboard Hot Dance Club Songs. Pesem\xc2\xa0\xc2\xbbGimme More\xc2\xab\xc2\xa0je do danes prodala 1,6 milijonov digitalnih izvodov v Zdru\xc5\xbeenih dr\xc5\xbeavah Amerike. Na kanadski glasbeni lestvici je pesem 22. septembra 2007 debitirala na triinpetdesetem mestu. 13. oktobra 2007 je zasedla prvo mesto na lestvici, s \xc4\x8dimer je postala takratna\xc2\xa0\xc2\xbbnajve\xc4\x8dja uspe\xc5\xa1nica\xc2\xab\xc2\xa0v dr\xc5\xbeavi. Nazadnje je pesem prejela dvakratno platninasto certifikacijo s strani organizacije Canadian Recording Industry Association (CRIA) za 80.000 prodanih izvodov._NEWLINE_Na avstralski lestvici je pesem 15. oktobra 2007 debitirala na tretjem mestu. Nazadnje je prejela zlato certifikacijo s strani organizacije Australian Recording Industry Association (ARIA) za 35.000 prodanih izvodov. Na novozelandski glasbeni lestvici je pesem 1. oktobra tistega leta debitirala na \xc5\xa1tiriindvajsetem mestu. \xc5\xbde naslednji teden je zasedla petnajsto mesto na lestvici. Pesem\xc2\xa0\xc2\xbbGimme More\xc2\xab\xc2\xa0je bila uspe\xc5\xa1na tudi v Evropi, kjer je na lestvici zasedla drugo mesto. 22. oktobra 2007 je pesem debitirala na tretjem mestu britanski glasbeni lestvici. Po podatkih organizacije The Official Charts Company je pesem\xc2\xa0\xc2\xbbGimme More\xc2\xab\xc2\xa0v dr\xc5\xbeavi prodala 210.000 kopij izvodov. Pesem je zasedla tudi eno izmed prvih petih pesmi na glasbenih lestvicah v Belgiji, na \xc4\x8ce\xc5\xa1kem, Danskem, Irskem, Norve\xc5\xa1kem in \xc5\xa0vedskem ter zasedla eno izmed prvih desetih pesmi na avstrijski ter finski lestvici. Pesem\xc2\xa0\xc2\xbbGimme More\xc2\xab\xc2\xa0je po svetu prodala skoraj tri milijone kopij izvodov.\n_START_SECTION_\nVideospot\n_START_PARAGRAPH_\nVideospot za pesem\xc2\xa0\xc2\xbbGimme More\xc2\xab\xc2\xa0so julija 2007 snemali dva dneva v Los Angelesu, Kalifornija. Re\xc5\xbeiral ga je Jake Sarfaty, ki ga je izbrala Britney Spears osebno. Po podatkih revije People si je zgodbo izmislila Britney Spears. Med snemanjem videospota so Britney Spears opazili v kratki \xc4\x8drni obleki, \xc4\x8drnih \xc5\xa1kornjih in \xc4\x8drnem klobuku. 13. septembra 2009 je novinar revije The New York Times napisal, da je videospot\xc2\xa0\xc2\xbbnapolnjen s prispevki njenih svetovalcev\xc2\xab, saj bi\xc2\xa0\xc2\xbbpogumen striptizetarski videospot [...] lahko pretresel obo\xc5\xbeevalce, ki so bolj navajeni na videospote z natan\xc4\x8dno koreografijo, predvajane na MTV-ju.\xc2\xab Videospot se je premierno predvajal na iTunesu 5. oktobra 2007, kasneje, 8. oktobra tistega leta, pa \xc5\xa1e v oddaji Total Request Live._NEWLINE_Videospot se pri\xc4\x8dne s svetlolaso Britney Spears, ki sedi in se smeji v baru z dvema svojima prijateljicama, vendar preneha in pogleda na majhen oder pred njimi. Na odru se pojavi rjavolasa Britney Spears, oble\xc4\x8dena usnjen brezrokavnik, ujemajo\xc4\x8da se pas in hla\xc4\x8de ter nogavice, na njenem bicepsu pa se opazi tatu. Ob drogu pri\xc4\x8dne izvajati eroti\xc4\x8dni ples, zraven nje pa se je pojavilo ogledalo. \xc4\x8cez celoten videospot \xc5\xa1e naprej ple\xc5\xa1e, njeni lasje pa se odsevajo v ogledalu, okoli nje pa s posebnimi efekti okoli nje prika\xc5\xbeejo mnoge lu\xc4\x8di, kamera pa se osredoto\xc4\x8di na ritem pesmi. Sistem lu\xc4\x8di v videospotu se je spreminjal, iz \xc4\x8drnega v belo, iz modrega v ro\xc5\xbenato in tako naprej. Nekje sredi videospota se ji pridru\xc5\xbeita \xc5\xa1e dva alter ega njenih prijateljic, ki skupaj z njo ple\xc5\xa1eta ob drogu._NEWLINE_Videospot pesmi\xc2\xa0\xc2\xbbGimme More\xc2\xab\xc2\xa0je prejel me\xc5\xa1ane ocene s strani glasbenih kritikov. Michael Slezak iz revije Entertainment Weekly je napisal:\xc2\xa0\xc2\xbbSporo\xc4\x8dilo videospota je, da \xc4\x8de se celoten videospot vrti okoli droga za striptiz, iz tega ne pride ni\xc4\x8d dobrega. \xc4\x8ceprav stvar prika\xc5\xbeejo kot vro\xc4\x8do. [...] V primeru videospota za pesem 'Gimme More' pa ... no, med popoldnevom ribarjenja sem videl bolj privla\xc4\x8den drog.\xc2\xab Andrei Harmsworth iz revije Metro je komentiral:\xc2\xa0\xc2\xbbV njeno dobro nas videospot nekoliko manj razo\xc4\x8dara kot njen nastop na podelitvi nagrad Video Music Awards prej\xc5\xa1nji mesec, vendar je vklju\xc4\x8deval enako zamazanost in enake napake.\xc2\xab Novinar revije Dose je napisal, da je videospot\xc2\xa0\xc2\xbbni tako grozen, kot si predstavljate\xc2\xab\xc2\xa0ter dodal:\xc2\xa0\xc2\xbbBritney Spears je zaigrala lucidno, na trenutke celo sre\xc4\x8dno in nagrad vredno osebo, vendar zaradi urejanja ni izpadla kot kompetentna oseba\xc2\xab. Med ocenjevanjem alternativne verzije videospota, izdane julija 2011, je Becky Bain s spletne strani Idolator napisal:\xc2\xa0\xc2\xbbZadnjih nekaj videospotov Britney Spears - precej zabaven, a na trenutke neumen videospot za pesem 'I Wanna Go' - vklju\xc4\x8dujejo ve\xc4\x8d li\xc4\x8dil kot videospot pop zvedznice za pesem 'Gimme More' [...] Zgodba o striptizeti je precej revna, zamenjali so samo tri slabe obleke, koreografija je bila podobna kak\xc5\xa1nemu vicu, pa tudi urejanje je bilo slabo.\xc2\xab_NEWLINE_18. julija 2011 so na internet nalo\xc5\xbeili alternativno verzijo videospota, ki je vklju\xc4\x8devala Britney Spears, oble\xc4\x8deno v \xc4\x8drno obleko, med pohajkovanjem po ulici in med le\xc5\xbeanjem na postelji v obliki zebre skupaj s svojo ma\xc4\x8dko. Prizore Britney Spears kot blondinke so izrezali. Becky Bain s spletne strani Idolator je napisala:\xc2\xa0\xc2\xbbTako izbrisani kot dodani deli niso spremenili ni\xc4\x8desar. Videospot tudi po dodatnem urejanju ni ni\xc4\x8d druga\xc4\x8den.\xc2\xab\n_START_SECTION_\nNastopi v \xc5\xbeivo\n_START_PARAGRAPH_\nBritney Spears je s pesmijo\xc2\xa0\xc2\xbbGimme More\xc2\xab\xc2\xa0prvi\xc4\x8d nastopila na podelitvi nagrad MTV Video Music Awards leta 2007 v gledali\xc5\xa1\xc4\x8du Pearl v holetu in kazinoju Palms v Las Vegasu, Nevada 9. septembra tistega leta. Govorili so, da bodo nastop sestavljale tudi \xc4\x8darobne to\xc4\x8dke s \xc4\x8darovnikom Crissom Angelom, vendar se organizatorji podelitve nagrad s tem nazadnje niso strinjali. Nastop se je pri\xc4\x8del z obrazom Britney Spears, ki je zapela del pesmi\xc2\xa0\xc2\xbbTrouble\xc2\xab\xc2\xa0(1958) Elvisa Presleyja. Potem, ko se je pesem pri\xc4\x8dela, je Britney Spears razkrila \xc4\x8drn bikini in \xc4\x8drne \xc5\xa1kornje, ki so segali do kolen, kar je nosila. V preostalem delu nastopa je plesala po odru skupaj s spremljevalnimi plesalci, tudi oble\xc4\x8denimi v \xc4\x8drno. Mnogi plesalci so plesali ob drogu na manj\xc5\xa1ih odrih med ob\xc4\x8dinstvom. Britney Spears ni pela v \xc5\xbeivo, kar se je na trenutke, ko je prenehala premikati ustnice, precej opazilo. Novinar revije The Boston Globe je poro\xc4\x8dal, da je po nastopu nekontrolirano jokala v zaodrju. Mnogi glasbeni kritiki so nastop izredno kritizirali. Jeff Leeds iz revije The New York Times je napisal, da\xc2\xa0\xc2\xbbnih\xc4\x8de ni pri\xc4\x8dakoval nedeljskega no\xc4\x8dnega poloma in gd\xc4\x8d. Spears je zaradi zgre\xc5\xa1enih korakov in le delno oblikovanih besed postala ena izmed najbolj groznih nastopajo\xc4\x8dih ljudi na tej podelitvi nagrad.\xc2\xab Vinay Menon iz revije Toronto Star je napisal, da je Britney Spears\xc2\xa0\xc2\xbbizgledala brezupno zmedena. Nosila je izraz nekoga, ki ga je odneslo med tornadom v hotelu in kazinoju Palms, vse skupaj je bilo popa\xc4\x8deno, sploh ni bilo nobenega namena. [...] [Bila je] okorna, celo v po\xc4\x8dasnem premikanju, kot \xc4\x8de bi ji nekdo \xc5\xa1kornje napolnil s cementom.\xc2\xab David Willis iz BBC-ja je napisal, da\xc2\xa0\xc2\xbbse bo nastop vpisal v zgodovino kot najslab\xc5\xa1i nastop na podelitvi nagrad MTV Awards.\xc2\xab_NEWLINE_Naslednji dan je ameri\xc5\xa1ki bloger Chris Crocker na YouTubeu objavil posnetek z naslovom\xc2\xa0\xc2\xbbPustite Britney pri miru!\xc2\xab\xc2\xa0(\xc2\xbbLeave Britney alone!\xc2\xab), kjer je napisal, da si ne \xc5\xbeeli, da bi Britney Spears kon\xc4\x8dala tako kot Anna Nicole Smith, ki je umrla februarja 2007. V prvih \xc5\xa1tiriindvajsetih urah od objave si je posnetek ogledalo 2 milijona ljudi. Chris Crocker in njegov posnetek sta bila kasneje ve\xc4\x8dkrat omenjena tudi v pogovornih oddajah, kot sta The View in The Tonight Show with Jay Leno. Eden izmed administratorjev YouTubea je dejal, da je zaradi\xc2\xa0\xc2\xbbdveminutnega melodramati\xc4\x8dnega posnetka Crocker postal zvezda YouTubea,\xc2\xab\xc2\xa0hkrati pa ga je imenoval za enega izmed najbolj\xc5\xa1ih posnetkov leta 2007. Tudi revija Wired je posnetek ozna\xc4\x8dila za enega izmed najbolj\xc5\xa1ih posnetkov leta 2007. Posneli so tudi veliko parodij na posnetek\xc2\xa0\xc2\xbbPustite Britney pri miru!\xc2\xab, hkrati pa so ga tudi ve\xc4\x8dkrat omenili v raznih filmih in na televiziji. Leta 2009 je med svojo turnejo The Circus Starring Britney Spears med drugim aktom Britney Spears izvedla remix LAZRtag pesmi\xc2\xa0\xc2\xbbGimme More\xc2\xab, ki je vklju\xc4\x8deval koreograifjo, ki so jo navdihnile borilne ve\xc5\xa1\xc4\x8dine. 25. marca 2011 je Britney Spears pesem izvedla na posebnem nastopu v no\xc4\x8dnem klubu Rain v Las Vegasu. Na koncertu je ve\xc4\x8dinoma izvajala pesmi z njenega sedmega glasbenega albuma, Femme Fatale, kot so\xc2\xa0\xc2\xbbHold It Against Me\xc2\xab,\xc2\xa0\xc2\xbbBig Fat Bass\xc2\xab\xc2\xa0in\xc2\xa0\xc2\xbbTill the World Ends\xc2\xab. Med nastopom s pesmijo\xc2\xa0\xc2\xbbBig Fat Bass\xc2\xab\xc2\xa0je Britney Spears nosila tesno oprijeto obleko iz lateksa in v nastop so vklju\xc4\x8dili tudi elemente pesmi\xc2\xa0\xc2\xbb3\xc2\xab,\xc2\xa0\xc2\xbbGimme More\xc2\xab\xc2\xa0in\xc2\xa0\xc2\xbbI'm a Slave 4 U\xc2\xab. 27. marca 2011 je s pesmijo\xc2\xa0\xc2\xbbBig Fat Bass\xc2\xab\xc2\xa0nastopila v areni Bill Graham Civic, nastop pa so 29. marca 2011 predvajali v oddaji Good Morning America, istega dne pa je s pesmijo nastopila \xc5\xa1e v oddaji Jimmy Kimmel Live!._NEWLINE_Britney Spears je leta 2011 pesem\xc2\xa0\xc2\xbbGimme More\xc2\xab\xc2\xa0izvedla na turneji Femme Fatale Tour. Po izvedbi pesmi\xc2\xa0\xc2\xbbIf U Seek Amy\xc2\xab\xc2\xa0se je na za\xc4\x8detku tretjega dela turneje prikazal posnetek, v katerem nek mo\xc5\xa1ki govori o zgodovini \xc5\xbeensk femme fatale. Britney Spears se je na oder vrnila oble\xc4\x8dena v zlat bikini in s spremljevalnimi plesalci v egiptovskih obla\xc4\x8dilih. Matt Kivel iz revije Variety je napisal:\xc2\xa0\xc2\xbbGne\xc4\x8da se na vse odzove zelo hitro: kri\xc4\x8dijo refren pesmi 'I'm a Slave 4 U,' ploskajo ob ritmu pesmi 'Gimme More' in skoraj pri nastopu s pesmijo '...Baby One More Time' opona\xc5\xa1ajo v skoraj vsem.\xc2\xab\n_START_SECTION_\nRazli\xc4\x8dice drugih izvajalcev\n_START_PARAGRAPH_\nLastno razli\xc4\x8dico pesmi\xc2\xa0\xc2\xbbGimme More\xc2\xab\xc2\xa0je posnelo ve\xc4\x8d glasbenikov in ogromno amaterjev. Pozno leta 2007 je Mari\xc3\xa9 Digby na YouTubeu objavila akusti\xc4\x8dno verzijo pesmi\xc2\xa0\xc2\xbbGimme More\xc2\xab\xc2\xa0skupaj z Rihannino pesmijo\xc2\xa0\xc2\xbbUmbrella\xc2\xab. Obe pesmi sta postali virtualni uspe\xc5\xa1nici, pesem\xc2\xa0\xc2\xbbGimme More\xc2\xab\xc2\xa0si je, na primer, v samo dveh tednih ogledalo kar 300.000 ljudi. Kmalu zatem je Mari\xc3\xa9 Digby postala osma najbolj komentirana glasbenica na YouTubeu. O situaciji se je \xc5\xa1alila z besedami:\xc2\xa0\xc2\xbbLahko bi posnela karaoke posnetek za pesem ['Gimme More'], vendar so mi iz dnevne sobe ravno odstranili drog, tako da ne bi bilo enako.\xc2\xab Istega leta je avstralska pop pevka Sia posnela akusti\xc4\x8dno verzijo pesmi. \xc5\xa0vedska metal glasbena skupina Machinae Supremacy je lastno verzijo te pesmi posnel za svoj tretji glasbeni album album Overworld, izdan 13. februarja 2008. Matthieu De Ronde iz revije Archaic Magazine je komentiral, da\xc2\xa0\xc2\xbb[je ta pesem] ena izmed najmanj pri\xc4\x8dakovanih vseh \xc4\x8dasov, [...] ta pesem je nekako komi\xc4\x8dna, vendar tudi nekako dobra za poslu\xc5\xa1anje - kdo je rekel, da metal ni zabaven?\xc2\xab Ameri\xc5\xa1ki pevec in tekstopisec Christopher Dallman je svojo verzijo pesmi zaigral med mnogimi koncerti leta 2007. Dve leti kasneje ga je producentka Rachel Alina prepri\xc4\x8dala, da posname EP z lastnimi verzijami pesmi Britney Spears. EP z naslovom Sad Britney je iz\xc5\xa1el 9. novembra 2009 in je vklju\xc4\x8deval tudi pesmi\xc2\xa0\xc2\xbbRadar\xc2\xab,\xc2\xa0\xc2\xbbToxic\xc2\xab\xc2\xa0in\xc2\xa0\xc2\xbb...Baby One More Time\xc2\xab. To je tudi prva pesem Christopherja Dallmana, ki se je uvrstila na iTunesovo lestvico najbolje prodajanih pesmi. Izdal je tudi videospot za pesem\xc2\xa0\xc2\xbbGimme More\xc2\xab, ki so ga zelo kritizirali obo\xc5\xbeevalci Britney Spears, saj so menili, da se Christopher Dallman nor\xc4\x8duje iz nje. Razlo\xc5\xbeil je:\xc2\xa0\xc2\xbbNekaj ljudi si je videospot narobe razlagalo in so menili, da se nor\xc4\x8dujem iz nje, kar pa ni res. V mojem srcu je posebno mesto za Britney.\xc2\xab_NEWLINE_Pesem\xc2\xa0\xc2\xbbGimme More\xc2\xab\xc2\xa0je omenjena tudi v mnogih drugih pesmih, kot je pesem glasbene skupine Girl Talk,\xc2\xa0\xc2\xbbGive Me a Beat\xc2\xab\xc2\xa0(2008), ter pesmi Charlesa Hamiltona,\xc2\xa0\xc2\xbbDevil In A Light Pink Dress\xc2\xab\xc2\xa0(2009). V epizodi\xc2\xa0\xc2\xbbMichael Scott Paper Company\xc2\xab\xc2\xa0televizijske serije Pisarna je lik Michael Scott med vo\xc5\xbenjo v svojem kabrioletu poslu\xc5\xa1al pesem\xc2\xa0\xc2\xbbJust Dance\xc2\xab\xc2\xa0Lady Gaga. Ko ustavi avtomobil, pogleda v kamero in re\xc4\x8de:\xc2\xa0\xc2\xbbTo je Britney, prasica!\xc2\xab\xc2\xa0(\xc2\xbbIt's Britney, bitch!\xc2\xab), saj je Lady Gaga zamenjal za Britney Spears. Med epizodo televizijske serije Kath in Kim je Brett Craig frazo zavpil, preden je pri\xc4\x8del s pretepom v baru. Leta 2008 je med epizodo oddaje The Ellen Show, v kateri Ellen DeGeneres in Britney Spears v soseski prepevata bo\xc5\xbei\xc4\x8dne pesmi, Ellen Degeneres frazo uporabi ob trkanju na vrata. Fraza\xc2\xa0\xc2\xbbTo je Britney, prasica!\xc2\xab\xc2\xa0(\xc2\xbbIt's Britney, bitch!\xc2\xab) je bila vklju\xc4\x8dena tudi v posnetek v ozadju ob Madonninem nastopu s pesmijo\xc2\xa0\xc2\xbbHuman Nature\xc2\xab\xc2\xa0na njeni turneji Sticky & Sweet Tour (2008 - 2009). Na posnetku je Britney Spears ujeta v dvigalu in posku\xc5\xa1a priti ven. Na koncu nastopa se vrata odprejo in Britney Spears izre\xc4\x8de frazo. 6. novembra 2008 se je na koncertu na stadionu Dodger v Los Angelesu Britney Spears pridru\xc5\xbeila med nastopom s to pesmijo."